Železničná trať Zvolen – Košice

Železničná trať Zvolen – Košice, v cestovnom poriadku pre verejnosť označená ako železničná trať číslo 160, je hlavným južným železničným ťahom Slovenska. Trať (mimo úsekov: ~25 kV 50 Hz v úseku Zvolen os. st. - Zvolen nákl. st. a =3 kV js v úseku Moldava nad Bodvou - Košice) nie je elektrifikovaná a je čiastočne zdvojkoľajnená. V budúcnosti sa však elektrifikácia a zdvojkoľajnenie tejto trate plánuje.

 Dejiny 
Trať medzi dôležitými dopravnými uzlami južného Slovenska vznikla prepojením úsekov železničnej cesty, ktoré boli vybudované počas Rakúsko-Uhorska s úsekmi dobudovanými až v 50. rokoch 20. storočia. Sprevádzkovaním náročného úseku medzi Rožňavou a Turňou nad Bodvou s 3 148 m dlhým Jablonovským tunelom, došlo 23. januára 1955 k prepojeniu už existujúcich úsekov a vzniku tzv. juhoslovenskej transverzály. Na trati sa v minulosti nachádzali ešte 2 tunely, z ktorých bol jeden (pri žst. Píla) výlúčený z prevádzky z dôvodu výstavby dvojkoľajnej trati v úseku Kriváň - Lovinobaňa a teda sa pristúpilo k odkloneniu trate mimo tunela, a druhý (pri žst. Podkriváň) bol odstránený a na rovnakom mieste nahradený hlbokým a dlhým betónovým zárezom.

Okrem úseku Kriváň - Lovinobaňa boli postupne zdvojkoľajené  ďalšie úseky:

Zvolen osobná stanica - výhybňa Slatinka 
výhybňa Lúka - Jesenské 
výhybňa Vinohrady - výhybňa Lúčna 
výhybňa Čoltovo - Gemerská Hôrka 
Slavec jaskyňa - výhybňa Brzotín 
Rožňava - Lipovník 
výhybňa Tunel - výhybňa Dvorníky-Zádiel 
Turňa nad Bodvou - výhybňa Drienovec 
Čečejovce - výhybňa Perín-Chym    
Haniska pri Košiciach - Košice 

Súhrnná dĺžka zdvojkoľajených úsekov je cca. 85 km, čo tvori vyše tretinu dĺžky trate.

Otváranie jednotlivých úsekov:
 14. augusta 1860 bol ako súčasť Tiskej železnice otvorený úsek Košice – Barca
 4. mája 1871 bol sprevádzkovaný úsek Fiľakovo – Lučenec (bol súčasťou Uhorskej severnej železnice)
 18. júna 1871 bol sprevádzkovaný úsek Lučenec – Zvolen (bol súčasťou Uhorskej severnej železnice)
 10. septembra 1873 otvorený úsek Fiľakovo – Lenartovce
 1. júna 1874 bol dokončený úsek po Rožňavu
 12. októbra 1896 bol sprevádzkovaný úsek Barca – Turňa nad Bodvou
 23. januára 1955 otvorením úseku Turňa nad Bodvou – Rožňava bola skompletizovaná južná magistrála

 Trakcia a modernizácia 
Železničné stanice na trati sú vybavené zabezpečovacími zariadeniami tretej kategórie, resp. druhej kategórie (o.i. Lučenec, Fiľakovo, Jesenské). V Žst. Plešivec je zabezpečovacie zariadenie prvej kategórie, telefonické dorozumenie. 

Zaujímavosťou trate je dvojaká trakcia na koncových úsekoch:
 na úseku Zvolen osobná stanica – Zvolen nákladná stanica je napájacia sústava ~25 kV 50 Hz (AC – striedavý prúd)
 na úseku Košice – Moldava nad Bodvou je napájacia sústava =3 kV (DC – jednosmerný prúd)

Štúdia ŽSR o elektrifikácii trate medzi Zvolenom a Fiľakovom v decembri 2020 nedostala pozitívne hodnotenie od Útvaru hodnoty za peniaze. ŽSR posudzovali dve varianty: elektrifikáciu úseku s prerobením nástupišť, modernizáciou zabezpečovacích zariadení a zvýšením rýchlosti zo 100 na 120 km/h v niektorých úsekoch. Projekt by stál 235 miliónov eur. Druhý projekt, za 253 mil. eur počítal so zdvojkoľajnením časti trate. ÚHP navrhol elektrifikovať kratší úsek, ZvolenLučenec alebo dlhší, ZvolenVýhybňa Urbánka. Navrhli aj, že by rýchliky nemuseli zastavovať vo Fiľakove, ale na zastávke bližšie k centru mesta. Zámerom Železníc Slovenskej republiky z júla 2021 „je kontinuálne pokračovať v elektrifikačných prácach v smere na Banskobystrický kraj (prioritne v úseku Haniska pri Košiciach – Moldava nad Bodvou a výhľadovo v úsekoch Moldava nad Bodvou – Fiľakovo a Fiľakovo – Zvolen).“

Úsek KošiceBarca patrí k úsekom pri ktorých odhadované prínosy modernizácie prevyšujú investičné náklady. Mal by stáť 87,7 miliónov eur.

 HaniskaMoldava nad Bodvou 
V novembri 2015 bola plánovaná elektrifikácia trasy Haniska - Veľká Ida - Moldava nad Bodvou mesto. Elektrifikácia prebehla čiastočne na trati Moldava nad Bodvou – Medzev.

30. júna 2021 ŽSR objednali modernizáciu a elektrifikáciu približne 20 kilometrového úseku Haniska pri KošiciachMoldava nad Bodvou. Elektrifikovaný bol aj úsek „ z moldavskej stanice na terminál Moldava nad Bodvou-mesto.“ Elektrifikácia sa uskutočnila  „ako jednosmerná trakčná napájacia sústavu 3 kV na izolačnú hladinu striedavej trakcie 25 kV, 50 Hz“. Modernizované bolo zabezpečovacie zariadenie, upravené zastávky a stanice. Traťová rýchlosť ostala 100 km/h. Projekt mal stáť 58,8 milióna eur bez DPH a vyhotovil ho konzorcium firiem Eltra a TSS Grade. Výstavba bola čiastočne financovaná z eurofondov.

 Fiľakovo výhybňa Holiša 

Na trati  Fiľakovo – Holiša bolo dlhodobo obmedzenie maximálnej traťovej rýchlosti, ktoré spôsobovalo meškania osobných vlakov na južnom ťahu, ktorý spája Bratislavu cez Zvolen s metropolou východu, Košicami. Vzhľadom na nevyhovujúci stav koľaje v tomto úseku sa pristúpilo k rekonštrukcii a obnove železničného zvršku, k vyhotoveniu absentujúcich konštrukčných vrstiev železničného spodku, vyčisteniu priepustov a rekonštrukcii mostných objektov tak, aby trať vyhovovala max. traťovej rýchlosti 120 km/h.

Komplexnou rekonštrukciou 8,4 km úseku jednokoľajnej trate, spolu s nevyhnutnými stavebnými úpravami v priľahlých staniciach, zastávkach a priecestiach, došlo k zvýšeniu bezpečnosti a plynulosti železničnej dopravy, odstráneniu prechodných obmedzení traťovej rýchlosti a zvýšeniu bezpečnosti cestujúcich. Z plánu obnovy bolo na projekt vyčlenených 21,6 milióna eur.  Železničná doprava na tomto úseku bola obnovená dňa 16.12.2025. 

  Rekonštrukcia zabezpečovacieho zariadenia v ŽSt. Jesenské a vo výhybni Lúka 

V rámci predmetu zákazky sa požaduje návrh a realizácia staničného zabezpečovacieho zariadenia 3. kategórie v Žst. Jesenské a vo výhybni Lúka, doplnenie staničného zabezpečovacieho zariadenia v Žst. Jesenské o diaľkovú obsluhu výhybne Lúka a diaľkové ovládanie zabezpečovacieho zariadenia Žst. Rimavská Sobota, návrh a realizácia traťového zabezpečovacieho zariadenia 3. kategórie v traťovom úseku Jesenské - Rimavská Sobota, Jesenské - Blhovce a Jesenské - Rimavská Seč a návrh a realizácia priecestného zabezpečovacieho zariadenia 3. kategórie. Súčasťou projektu je aj úprava železničného spodku a zvršku v Žst. Jesenské. Staničné zabezpečovacie zariadenie v Žst. Jesenské a vo výhybni Lúka je v súčasnosti technicky zastarané, personálne a finančne náročné na obsluhu a údržbu. Traťové zabezpečovacie zariadenie v medzistaničnom úseku Jesenské - Rimavská Sobota je 1. kategórie, s telefonickým spôsobom dorozumievania. Traťové zabezpečovacie zariadenie v medzistaničnom úseku Jesenské - Blhovce a Jesenské - Rimavská Seč je 2. kategórie releový poloautomatický blok s indikáciou voľnosti trate (RPB). Priecestné zabezpečovacie zariadenia v ŽST Jesenské a v priľahlých medzistaničných úsekoch sú 1. a 2. kategórie. Projekt má byť financovaný z plánu obnovy. 

 Stanice na trati  
 Zvolen osobná stanica – križovatka s traťou 150 (Zvolen – Nové Zámky), 153 (Zvolen – Čata), 170 (Zvolen – Banská Bystrica – Vrútky) a 171 (Zvolen – Kremnica – Diviaky)
 Zvolen nákladná stanica
 Zvolenská Slatina 
 Vígľaš 
 Pstruša
 Stožok
 Detva
 Kriváň
 Podkriváň
 Píla
 Mýtna
 Lovinobaňa
 Lovinobaňa zastávka 
 Podrečany 
 Tomášovce 
 Lučenec – križovatka s traťou 161 (Lučenec – Kalonda št. hr.) a 162 (Lučenec – Utekáč)
 Holiša
 Prša
 Fiľakovo zastávka
 Fiľakovo – križovatka s traťou 164 (Fiľakovo – Somosköújfalu)
 Šíd
 Čamovce
 Hajnačka
 Blhovce 
 Hodejov 
 Gortva 
 Jesenské – križovatka s traťou 174 (Brezno – Jesenské) 
 Dubovec
 Orávka
 Rimavská Seč
 Číž kúpele
 Lenartovce Abovce
 Riečka
 Štrkovec
 Včelince
 Tornaľa
 Gemer
 Gemerská Panica
 Čoltovo
 Bohúňovo
 Gemerská Hôrka
 Plešivec – križovatka s traťou 165 (Plešivec – Muráň) a 166 (Plešivec – Slavošovce)
 Vidová
 Slavec jaskyňa
 Rožňava – križovatka s traťou 167 (Dobšiná – Rožňava)
 Jovice
 Lipovník
 Jablonov nad Turňou
 Hrhov
 Dvorníky-Zádiel
 Turňa nad Bodvou – križovatka so zrušenou traťou do Maďarska
 Drienovec
 Moldava nad Bodvou – križovatka s traťou 168 (Moldava nad Bodvou – Medzev)
 Mokrance
 Čečejovce
 Cestice
 Veľká Ida
 Hutníky
 Haniska pri Košiciach
 Barca – križovatka s traťou 169 (Košice – Hidasnémeti)
 Košice predmestie
 Košice – križovatka s traťou 180 (Žilina – Košice), 188 (Košice – Plaveč – Muszyna) a 190 (Košice – Čierna nad Tisou)

 Galéria 

 Referencie 

 Pozri aj 
 Zoznam železničných tratí na Slovensku
 Dejiny železníc na Slovensku
 Uhorská severná železnica

 Iné projekty 

 Externé odkazy 
 Technické detaily navrhovanej elektrifikácie 
 ŽSR cestovné poriadky podľa trate
 Video z trate

 Zdroj 
 www.vlaky.net

Zvolen – Košice
Kategória:Doprava v okrese Zvolen
Kategória:Doprava v okrese Detva
Kategória:Doprava v okrese Lučenec
Kategória:Doprava v okrese Rimavská Sobota
Kategória:Doprava v okrese Revúca
Kategória:Doprava v okrese Rožňava
Kategória:Doprava v okrese Košice-okolie
Kategória:Železničná doprava v Košiciach
Kategória:Doprava vo Zvolene